คาราบาวกรุ๊ป เครื่องจักรผลิตเงินของ แอ๊ด คาราบาว
รู้ไหมว่า.. หนึ่งในศิลปินที่รวยสุดในประเทศไทยไม่ใช่ใครที่ไหน การร้องเพลงไม่ได้เป็นปัจจัยหลักที่ทำให้คนนี้รวย แต่เป็นการถือหุ้นในบริษัทที่เป็นเครื่องจักรผลิตเงิน ศิลปินคนนี้ชื่อ ยืนยง โอภากุล หรือ คุณแอ๊ด คาราบาว นั่นเอง  ปัจจุบัน แอ๊ด คาราบาว ถือหุ้นบริษัท คาราบาวกรุ๊ป 70.48 ล้านหุ้น คิดเป็นมูลค่ากว่า 6,200 ล้านบาท  ซึ่งมากกว่าศิลปิน K-POP ที่รวยสุดในประเทศเกาหลีใต้ 10 อันดับแรก รวมกัน..
14 พ.ย. 2562

คาราบาวกรุ๊ป เครื่องจักรผลิตเงินของ แอ๊ด คาราบาว / โดย ลงทุนแมน
รู้ไหมว่า.. หนึ่งในศิลปินที่รวยสุดในประเทศไทยไม่ใช่ใครที่ไหน
การร้องเพลงไม่ได้เป็นปัจจัยหลักที่ทำให้คนนี้รวย
แต่เป็นการถือหุ้นในบริษัทที่เป็นเครื่องจักรผลิตเงิน
ศิลปินคนนี้ชื่อ ยืนยง โอภากุล หรือ คุณแอ๊ด คาราบาว นั่นเอง
ปัจจุบัน คุณแอ๊ด คาราบาว ถือหุ้นบริษัท คาราบาวกรุ๊ป 70.48 ล้านหุ้น
คิดเป็นมูลค่ากว่า 6,200 ล้านบาท
ซึ่งมากกว่าศิลปิน K-POP ที่รวยสุดในประเทศเกาหลีใต้ 10 อันดับแรก รวมกัน..
แล้ว คาราบาวกรุ๊ป ใหญ่ขนาดไหน
ผลิตเงินให้ คุณแอ๊ด คาราบาว ปีละเท่าไร?
ลงทุนแมนจะเล่าให้ฟัง
คาราบาวกรุ๊ป เกิดจากการร่วมลงทุนระหว่างกลุ่มธุรกิจโรงเบียร์เยอรมันตะวันแดงของคุณเสถียร เศรษฐสิทธิ์ คุณณัฐชไม ถนอมบูรณ์เจริญ และ คุณแอ๊ด คาราบาว
ที่น่าสนใจ คือ บริษัทแห่งนี้ก่อตั้งขึ้นมาเพียง 18 ปี
ด้วยทุนจดทะเบียน 1 ล้านบาท และ เริ่มทำธุรกิจเครื่องดื่มบำรุงกำลังชื่อ “คาราบาวแดง” ที่มีเจ้าตลาดเดิมอย่าง M-150 ของโอสถสภา และ กระทิงแดง ของทีซีพี
แต่ด้วยแบรนด์ของคาราบาวที่แข็งแกร่งและเหมาะสมกับกลุ่มเป้าหมายจึงทำให้คาราบาวแดงก้าวขึ้นมาเป็นผู้เล่นหลักของตลาดนี้ได้
เรามาดูผลประกอบการย้อนหลังของคาราบาวกรุ๊ป
ปี 2557 รายได้ 7,575 ล้านบาท กำไร 913 ล้านบาท
ปี 2559 รายได้ 10,090 ล้านบาท กำไร 1,490 ล้านบาท
ปี 2561 รายได้ 14,597 ล้านบาท กำไร 1,159 ล้านบาท
โดยรายได้ไตรมาสล่าสุดทุกๆ 100 บาทของบริษัทมาจากต่างประเทศ 53 บาท ประเทศไทย 47 บาท
ซึ่งสามารถสรุปได้ว่า รายได้บริษัทจากต่างประเทศ แซงในประเทศไปแล้วนั่นเอง โดยประเทศที่คาราบาวแดงถูกส่งออกไปก็คือ กัมพูชา, ลาว, พม่า, เวียดนาม, จีน, อังกฤษ และ ยังมีประเทศอื่นๆ ในโซนเอเชีย
โดยแผนการทำตลาดในต่างประเทศที่เราน่าจะรู้จักกันดีก็คือ การเป็นสปอนเซอร์ถ้วยการแข่งขันฟุตบอล English Football League หรือที่เราคุ้นเคยกันดีในชื่อ คาราบาวคัพ
ที่ผ่านมา คาราบาวกรุ๊ป ใช้จ่ายหนักมาตลอด แต่ล่าสุด คาราบาวกรุ๊ปได้เริ่มปรับโครงสร้างค่าใช้จ่าย
ตั้งแต่การประหยัดต่อขนาดซึ่งเกิดมาจากเทคโนโลยีการผลิต และบรรจุสินค้า
รวมถึงการควบคุมเงินลงทุน การเป็นสปอนเซอร์ในต่างประเทศ
ทั้งหมดนี้ ทำให้กำไรไตรมาสล่าสุดของคาราบาว กรุ๊ป
ทำจุดสูงสุดในประวัติศาสตร์บริษัทที่ 732 ล้านบาท
โดยมูลค่าบริษัทล่าสุดคิดเป็น 84,000 ล้านบาท
และทำให้ตั้งแต่ต้นปี มูลค่าหุ้นของบริษัทคาราบาวกรุ๊ป ปรับตัวเพิ่มขึ้นมากว่า 182%
และแน่นอนว่า หนึ่งในผู้ถือหุ้นใหญ่อย่าง คุณแอ๊ด คาราบาว
ก็มีมูลค่าทรัพย์สินในบริษัทแห่งนี้ เพิ่มมากขึ้นคิดเป็นมูลค่ากว่า 6,200 ล้านบาท
ซึ่งยังไม่รวมมูลค่าทรัพย์สินของ ภรรยา และ ลูก ที่มีมูลค่ารวมกันหลายพันล้านบาทเช่นกัน
ปีนี้ คาราบาวกรุ๊ป ประกาศจ่ายปันผลรวมทั้งปี 1.1 บาท ต่อ หุ้น
ส่งผลให้ คุณแอ๊ด คาราบาว ได้รับเงินปันผลกว่า 77.9 ล้านบาท
แปลง่ายๆ ก็คือ เครื่องจักรผลิตเงินที่ชื่อว่า คาราบาว กรุ๊ป
กำลังผลิตเงินให้คุณแอ๊ด คาราบาวประมาณ 2 แสนบาท ต่อวันนั่นเอง
ปิดท้ายด้วยข้อมูลที่น่าสนใจ
จริงๆ แล้วในประเทศไทย ยังมีศิลปินอีก 2 คนที่มีทรัพย์สินไม่แพ้ คุณแอ๊ด คาราบาว
แต่ศิลปิน 2 คนนี้อาจห่างเหินจากการร้องเพลงมานานแล้ว
คนแรกคือ คุณเต้ ภูริต ภิรมย์ภักดี ทายาทกลุ่มธุรกิจสิงห์ นักร้องนำวงกรุงเทพมาราธอน
คนที่สองคือ คุณเพชร เจ้าของบทเพลง เพียงชายคนนี้ (ไม่ใช่ผู้วิเศษ)
ที่น่าสนใจคือ คุณเพชร เป็นผู้ถือหุ้นใหญ่ในบริษัทโอสถสภาซึ่งเป็น เจ้าของแบรนด์ M-150 ที่เป็นคู่แข่งกับคาราบาวแดง นั่นเอง..
┏━━━━━━━━━━━━┓
Blockdit โซเชียลมีเดีย รูปแบบใหม่
┗━━━━━━━━━━━━┛
References
-CBG Annual Report 2018
-CBG Annual Presentation และ MD&A Q3 2019